ЛЕТОПИС 2021/2022.

Интонирањем химне Боже правде, 1. 9. 2021. почела је школска 2021/2022. година. Бранко Ружић, министар просвете, представио је 3 модела наставе, зависно од епидемиолошке ситуације у локалној самоуправи. Наша школа је рад започела према првом моделу, који је подразумевао да су у школи сви ученици исовремено и час траје 45 минута. Све епидемиолошке мере које су се примењивале претходних година, поштовале су се и током ове школске године.

Ове године је у први разред уписано 12 првака. Школа је добила дозволу да отвори 2 одељења шестог разреда, тако да смо ове године имали 9 одељења. Старешинства су следећа: 1. Русов Гордана 2. Лазаревић Љиљана 3. Ћирковић Мира 4. Шанта Елизабета 5. Вемић Владимир 6-1 Чикош Наташа 6-2 Рашовић Зинета 7. Спаловић Сандра 8. Стевановић Јована

3. 9. 2021. одржан је час ромске културе. Циљ је био представљање ромске културе, језика, игре и песме. Том приликом су сви ученици ромске националности од Удружења добили школски прибор.

13. 9. 2021. школи је додељен дрон, донација Ротари заједнице. Дрон је намењен ученицима 5. и 6. разреда ради учења програмских језика Skreč i pajton по програму Министарства просвете Global Granta „Дронови за школе“.

После бројних вебинара које су наставници имали могућност да прате од почетка школске године, 25. 9. 2021. у школи је одржан семинар Школа ромологије. Том приликом су наставници стекли још 8 сати стручног усавршавања.

У периоду од 4. до 10. октобра обележена је Дечја недеља под слоганом „Дете је дете, да га волите и разумете“. Ову манифестацију обележили смо разним активностима: уређивали школски хол, садили тује и бринули о њима, писали песме на тему слогана, цртали оно што нас чини срећним, дружили се, организовали спортске активности.

Школским календаром је јесењи распуст био планиран само за 11. и 12. новембар, али је због лоше епидемиолошке ситуације он продужен за 3 дана. Поред овог померања, школски календар је претрпео још неколико измена. Тако је на крају школска година продужена за 3 дана, а ипак остала са 2 наставна дана мање.

Поводом обележавања Светског дана детета 20. 11. организовано је такмичење и изложба ликовних радова на тему деце и дечјих права. Пригодном програму и избору радова присуствовала је Татјана Божић, чланица Градског већа задужена за образовање,. Три најбоља ликовна рада награђена су пригодним поклонима: 1.место Демироски Снежана, 2.место Николина Корица и 3.место Попетру Драгана.

Трочлани Селфи школског тим је након савладане обуке која се односила на примену инструмената за самовредновање и процену дигиталних капацитета школе, урадио истраживање на чијим ће се резултатима предности и слабости радити и даље. У току школске године радило се и самовредновање 4, 5 и 6.области, као и репрограм 3.

Маскенбалом и квизом ученици виших разреда су 17. 12. обележили крај првог полугодишта. Ученике нижих разреда је посетио Деда Мраз, у организацији Црвеног крста, и обрадовао их новогодишњим пакетићима. Догађају је присуствовао и већник за социјална питања Миленко Чучковић, а читав догађај забележила је и ТВ Панчево. Чланови Црвеног крста су и у току фебруара били код нас. Овога пута су са ученицима нижих разреда у продуженом боравку одржали радионицу о хуманости и толеранцији.

Савиндан смо прославили у скромној атмосфери и уз пригодан програм у складу са епидемиолошком ситуацијом и мерама заштите од короне вируса. Ученици су у оквиру својих одељења рецитовали стихове и говорили о животу Светог Саве, гледали филмове о његовом животу и радили ликовне радове. Свечаном резању славског колача присуствовао је по 1 представник сваког одељења. Кума славе ,Шанта Елизабета, предала је део славског колача будућој куми, Оливери Воденичар.

„Дан розе мајице“ је међународни Дан борбе против вршњачког насиља. Ученици виших разреда су у оквиру часова грађанског васпитања писали поруке подршке другарима који су у неком моменту били жртве насиља, а ученици нижих разреда су кроз ликовне радионице писали поруке против вршњачког насиља.

Дан школе 6. 3. обележили смо кроз активности у оквиру одељења. Нижи разреди су разговарали о животу хероја чије име носи школа и представили га кроз ликовне радове, а ученици виших разреда су играли игру асоцијације, креирали пано и писали састав на тему „Зашто волим своју школу“. На крају првог полугодишта у пензију је отишла учитељица Гордана Русов. Јубиларне награде за 10 год. добила је Маја Илиевски, за 30 Слађана Ћургуз.

18, 19 и 20. марта 2022. реализована је наставничка екскурзија на Златибору.

29. 3. Запослени из Националне службе за запошљавање радили су тест професионалне оријентације са ученицима 8. разреда.

8.4. поводом Дана Рома учитељица Оливера Воденичар и ученица Валентина Петровић гостовале су на ТВ Панчево. Оне су у Јутарњем програму говориле о начинима како негујемо креативност и стваралаштво у школи.

Почетком априла гости су нам били предшколци вртића „Сунце“. Будући прваци су имали прилику да упознају како изгледа живот и рад у школи, старије другаре и будућу учитељицу првог разреда.

Редован стоматолошки преглед и едукацију ученика о важности редовне хигијене уста и зуба урадили су стоматолози школског диспанзера. Патронажне сестре су такође држале едукативна предавања о хигијени, здравој храни и пубертету.

Гостопримство и добродошлицу, као домаћини, пожелели смо прво директорима школа из Јужног Баната који су у нашим просторијама имали семинар поводом полагања испита за лиценцу, а потом и свим ученицима окружног такмичења страних језика.

Одељењско веће нижих разреда је поводом Ускрса организовало такмичење у осликавању и украшавању јаја, а ученици у боравку правили су украсе за Ускрс. Ученици чија су јаја била најлепше украшена награђени су слаткишима.

28. 4. су ученици 8.разреда посетили Сајам образовања на ком су се све средње школе представљале на интересантан начин.

Поред редовне сарадње са ШОСО „Мара Мандић“ чији логопед и дефектолог пружају редовну помоћ ученицима, којима је исказана потреба за њихов рад и подршку, сараднице ове школе одржи су радионицу под називом „Дај ми шансу да ти будем друг“.

У петак, 3. 6. нашој школи испоручене су канте и контејнери за разврставање и одлагање амбалажног отпада, у оквиру акције коју спроводи ЈКП „Хигијена“ Панчево под називом „Сакупи и уштеди – вреди“. Означене канте и контејнери постављени су у холу и школском дворишту.

4. 6. организована је једнодневна екскурзија до Вршца. Обиласком центра града, Апотеке на степеништу, катедрале, Владичанског двора, градског парка, Вршачког брега и куле, ученици су били посебно усхићени, јер је ово било прво путовање од почетка пандемије.

 Ученици 8.разреда су своје матурско вече прославили у просторијама школе 12. 6. 2022. Убрзо после тога чекао их је и завршни испит, који су ове године полагали у просторијама ОШ“Бранко Радичевић“. Школа је у овој генерацији осмака имала 2 вуковца – Бугарин Филипа и Костић Сању. Костићева је одлуком Наставничког већа проглашена и за ђака генерације. Наши вуковци су се придружили и осталим вуковцима из нашег града у једнодневној екскурзији крстарења Дунавом, коју су добили као поклон СО Панчево.

Министарство просвете је први пут 15. 6. спровело годишње тестирање знања ученика 4. и пробно тестирање ученика 7. разреда. Четвртаци су имали обједињени тест: српски језик, математика и природа и друштво, а седмаци су бирали да ли ће полагати тест из физике, хемије, биологије, географије или историје.